ความท้าทายของโครงการ EEC ในตอนนี้
ถ้าถามว่า โครงการลงทุนที่หลายคนตั้งความหวังเพื่อมาช่วยสร้างการเติบโตให้แก่เศรษฐกิจไทยมีอะไร หนึ่งในนั้นต้องมีโครงการพัฒนาระเบียงเศรษฐกิจพิเศษภาคตะวันออก หรือในชื่อที่พวกเราคุ้นเคยคือ โครงการ EEC  แต่วันนี้ดูเหมือนว่าโครงการ EEC กำลังเจอความท้าทาย เรื่องนี้เป็นอย่างไร ลงทุนแมนจะเล่าให้ฟัง
10 ส.ค. 2563

ความท้าทายของโครงการ EEC ในตอนนี้ / โดย ลงทุนแมน
ถ้าถามว่า โครงการลงทุนที่หลายคนตั้งความหวังเพื่อมาช่วยสร้างการเติบโตให้แก่เศรษฐกิจไทยมีอะไร
หนึ่งในนั้นต้องมีโครงการพัฒนาระเบียงเศรษฐกิจพิเศษภาคตะวันออก หรือในชื่อที่พวกเราคุ้นเคยคือ โครงการ EEC
แต่วันนี้ดูเหมือนว่าโครงการ EEC กำลังเจอความท้าทาย
เรื่องนี้เป็นอย่างไร ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit
มีพอดแคสต์ให้ฟังระหว่างเดินทางด้วย
╚═══════════╝
โครงการ EEC เป็นโครงการที่จัดตั้งโดยมติคณะรัฐมนตรีเมื่อปี 2558 ภายใต้ยุทธศาสตร์ชาติ 20 ปีเพื่อพัฒนาเศรษฐกิจของประเทศไทย
ในอดีตนั้น ภาคตะวันออกนับเป็นพื้นที่ที่สำคัญในการขับเคลื่อนเศรษฐกิจของประเทศ โดยเฉพาะโครงการพัฒนาพื้นที่ชายฝั่งทะเลตะวันออกหรือ Eastern Seaboard ถือว่าเป็นหนึ่งในตัวขับเคลื่อนที่สำคัญต่อเศรษฐกิจไทย
พอเรื่องเป็นแบบนี้ รัฐบาลจึงต้องการพัฒนาโครงการ EEC เพื่อต่อยอดโครงการ Eastern Seaboard
ภายในโครงการ EEC จะครอบคลุมพื้นที่ทั้งหมด 3 จังหวัด ได้แก่ ชลบุรี ระยอง และฉะเชิงเทรา โดยทั้ง 3 จังหวัดนั้น มีประชากรรวมกันกว่า 3 ล้านคน
แล้วมูลค่า GDP หรือ GPP (Gross Provincial Product) เป็นเท่าไร
ชลบุรี มี GPP เท่ากับ 1,031,000 ล้านบาท
ระยอง มี GPP เท่ากับ 1,046,000 ล้านบาท
ฉะเชิงเทรา มี GPP เท่ากับ 387,000 ล้านบาท
รวมมูลค่า GDP ของทั้ง 3 จังหวัดเท่ากับ 2,464,000 ล้านบาท หรือคิดเป็นสัดส่วนถึง 14% ของมูลค่า GDP ประเทศไทย
ซึ่งนอกจากความตั้งใจที่จะพัฒนาอุตสาหกรรมในพื้นที่ดังกล่าวแล้ว ทางรัฐบาลยังหวังที่จะต่อยอดไปสู่อุตสาหกรรมท่องเที่ยวให้แก่ประเทศด้วย เพราะภาคตะวันออก โดยเฉพาะ 3 จังหวัดดังกล่าวเปรียบเสมือนแหล่งท่องเที่ยวที่สร้างรายได้สำคัญให้แก่ประเทศ
ดังนั้น เราพอจะบอกได้ว่า โครงการ EEC นั้นเปรียบเสมือนความหวังของทุกคนที่จะช่วยให้เศรษฐกิจไทยกลับมาเติบโตมากขึ้น หลังจากในช่วง 10 ปีที่ผ่านมาเศรษฐกิจไทยนั้นเติบโตเฉลี่ยเพียงปี 3.5% เท่านั้น
 
เพื่อให้การพัฒนาโครงการนี้ประสบความสำเร็จ
โครงสร้างพื้นฐานจำนวน 5 โครงการต้องถูกสร้าง เพื่อรองรับการเติบโตในอนาคต
1. โครงการท่าเรือแหลมฉบัง ระยะที่ 3
2. โครงการท่าเรืออุตสาหกรรมมาบตาพุด ระยะที่ 3
3. โครงการรถไฟความเร็วสูงเชื่อม 3 สนามบิน
4. โครงการสนามบินอู่ตะเภาและเมืองการบินภาคตะวันออก
5. โครงการศูนย์ซ่อมบำรุงอากาศยานอู่ตะเภา
ซึ่งทั้ง 5 โครงการนั้นมีมูลค่าเงินลงทุนรวมกัน 650,000 ล้านบาท ซึ่งเงินลงทุนของรัฐ 30% และเอกชนประมาณ 70%
อย่างไรก็ตาม สัดส่วน 30% ของรัฐบาลนั้น ถ้าเราคิดเป็นเงินจะมีมูลค่าสูงถึง 200,000 ล้านบาท หรือ ประมาณ 6.3% ของงบประมาณของรัฐบาลในปี 2563
แต่สิ่งที่น่าสนใจคือ..
ถ้าเราสังเกตจะเห็นว่า 3 ใน 5 โครงการนั้นเป็นโครงการที่เกี่ยวกับอุตสาหกรรมการบินทั้งสิ้น
ซึ่งสิ่งที่น่าคิดคือ นับจากนี้ภาพของอุตสาหกรรมการบินจะเปลี่ยนแปลงไปมากแค่ไหน?
แม้ว่าประเทศไทยจะสามารถควบคุมการระบาดของ Covid-19 ได้ดี แต่ถ้าการระบาด Covid-19 ในต่างประเทศยังน่าเป็นห่วง แล้วอุตสาหกรรมการบินซึ่งเกี่ยวข้องโดยตรงกับอุตสาหกรรมการท่องเที่ยวจะฟื้นตัวกลับมาเมื่อไร
ยังไม่รวมโครงการศูนย์ซ่อมบำรุงอากาศยานอู่ตะเภา ซึ่งเจ้าของโครงการคือ การบินไทย และปัจจุบันก็ยังอยู่ระหว่างการจัดทำแผนฟื้นฟูกิจการของบริษัท ทำให้การพัฒนาโครงการแห่งนี้ก็เจอความท้าทายมากขึ้นไปอีก
ในปี 2562 จำนวนนักท่องเที่ยว ที่ 39.7 ล้านคน แต่ 6 เดือนแรกของปีนี้ มีจำนวนนักท่องเที่ยวต่างชาติเดินทางเข้ามาเพียง 6.7 ล้านคน และแทบจะหายไปหมดตั้งแต่ไตรมาสที่ 2 ของปีนี้
และถึงแม้ว่าในอนาคตเราจะเปิดประเทศให้นักท่องเที่ยวต่างชาติกลับเข้ามาได้
ก็ไม่ได้หมายความว่า จำนวนนักท่องเที่ยวจะเพิ่มขึ้นทันทีเท่ากับช่วงก่อนการระบาดของ Covid-19
คำถามที่น่าคิดต่อไปก็คือ
แล้วเราคิดว่าจะใช้เวลาอีกนานไหมที่จำนวนนักท่องเที่ยวจะกลับมาสู่ระดับเดิม
ผู้คนจะกล้าเดินทางท่องเที่ยวขนาดไหน ตราบใดที่โรคระบาดยังคงอยู่
การเดินทางเพื่อติดต่อทำธุรกิจจะมากแค่ไหน ถ้าเศรษฐกิจยังซบเซา เนื่องจากโรคระบาด
ทั้งรัฐบาลและภาคเอกชนที่นำเงินจำนวนมหาศาลมาลงทุน จะต้องใช้เวลากี่ปีที่เงินลงทุนจะสามารถสร้างผลตอบแทนที่คุ้มค่าได้ ดูแล้วเป็นเรื่องที่ท้าทายสำหรับการพัฒนาโครงการ EEC พอสมควร
ปิดท้ายด้วยข้อมูลที่น่าสนใจ
ปี 2562 จำนวนนักท่องเที่ยวต่างชาติมีการใช้จ่ายต่อคนเฉลี่ยประมาณ 48,500 บาท ทำให้ประเทศไทยมีรายได้จากนักท่องเที่ยวต่างชาติประมาณ 1.9 ล้านล้านบาท
ถ้านักท่องเที่ยวต่างชาติลดลงเหลือเพียง 8 ล้านคนตามที่คาดการณ์กันในปีนี้ หมายความว่า รายได้จากการท่องเที่ยวของไทยจะหายไปกว่า 1.5 ล้านล้านบาท หรือประมาณ 9% ของมูลค่า GDP ของไทยเลยทีเดียว..
╔═══════════╗
อัปเดตสถานการณ์และภาวะเศรษฐกิจกับ Blockdit
มีพอดแคสต์ให้ฟังระหว่างเดินทางด้วย
╚═══════════╝
ติดตามลงทุนแมนได้ที่
Website - 
Blockdit - 
Facebook - ลงทุนแมน
Twitter - 
Instagram - 
Line - 
YouTube - 
References
-
-
-
-
-
-